Pelicula „Trei kilometri până la capătul lumii”, proiectată la Festivalul de la Cannes. Care a fost părerea publicului
Proiecția filmului românesc „Trei kilometri până la capătul lumii" a avut loc vineri la Festivalul de Film de la Cannes.
Alături de echipa sa, regizorul Emanuel Pârvu a pășit pe covorul roșu pe ritmuri de manele, parte din coloana sonoră a peliculei.
Filmul este singura producție românească înscrisă în acest an în competiția pentru Palme d'Or. Alături de regizorul român Emanuel Pârvu, au pășit pe covorul roșu și actorii Bogdan Dumitrache, Valeriu Andriuță, Ciprian Chiujdea și Ingrid Micu-Berescu.
Drama „Trei kilometri până la capătul lumii" urmărește povestea adolescentului Adi, care este atacat brutal pe stradă, într-o noapte de vară. După aceea, părinții îl privesc diferit, iar fisurile încep să apară în liniștea aparentă a sătucului său din Delta Dunării.
La finalul proiecției, filmul a fost „premiat” deja de public, cu un rând generos de aplauze. De altfel, și recenziile apărute vineri seară, la cald, laudă filmul românesc, dar și pe regizorul său.
„Un actor desăvârșit, care realizează acum al treilea lungmetraj al său, în calitate de regizor. Pârvu este un bun cunoscător al tematicilor cinematografiei românești din noul val” - a notat revista Variety.
Cu nenumărate premii în palmares, regizorul Yorgos Lanthimos intră și în acest an în competiția pentru Palme d'Or.
Pelicula sa, „Kinds of Kindness” îmbină trei povești diferite care se întrepătrund la un moment dat. Fiecare aduce în prim-plan personaje ciudate măcinate de diverse obsesii.
Regizorul Yorgos Lanthimos păstrează în distribuția filmului o mare parte dintre actorii din pelicula „Poor Things," care a reușit să obțină în acest an 11 premii Oscar. Emma Stone, Willem Dafoe și Margaret Qualley au șanse mari să se numere printre premianții din acest an ai Festivalului de la Cannes.
Cineastul originar din Grecia, Yorgos Lanthimos, a fost premiat la Cannes, în 2009, cu „Un Certain Regard” pentru filmul grecesc „Dogtooth." Iar la ediția din 2015 a obținut Premiul Juriului pentru filmul „The Lobster."